2. ΑΠΟΦΑΣΙΣ ΥΠΟΥΡΓΟΥ ΚΟΙΝ. ΠΡΟΝΟΙΑΣ Αριθ.64176 της 16/28 Ιουλ. 1952 Περί συγκροτήσεως Υγειονομικής Επιτροπής εν Αθήναις και Πειραιεί. Έχοντες υπ’ όψιν την παρ. 2 του άρθρ. 11 του Νόμ. 1811 «περί κώδικος Καταστάσεως των Δημοσίων Διοικητικών Υπαλλήλων», ως και την υπ’ αριθ. 607/1952 σύμφωνον γνωμοδότησιν του Α.Σ.Δ.Υ., αποφασίζομεν: 1.Συνιστώμεν εις την πόλιν του Πειραιώς πρωτοβάθμιον Υγειονομικήν Επιτροπήν. Η κατά τόπον αρμοδιότης αυτής εκτείνεται επί των υπαλλήλων των υπηρετούντων εις την περιφέρειαν του Υγειονομικού Κέντρου Πειραιώς, περιοριζομένης αντιστοίχως της κατά τόπον αρμοδιότητος της εν Αθήναις Υγειονομικής Επιτροπής. 2.Συνιστώμεν εις την πόλιν των Αθηνών και δευτέραν πρωτοβάθμιον Υγειονομικήν Επιτροπήν υπό τον τίτλον Β΄. πρωτοβάθμιος Υγειονομική Επιτροπή ορίζομεν δε ταύτην ως αρμοδίαν δια τους υπαλλήλους τους υπαγομένους εις το Υπουργείον Εθν. Παιδείας και Θρησκευμάτων, περιοριζομένης αντιστοίχως της αρμοδιότητος της Α΄. πρωτοβαθμίου Υγειονομικής Επιτροπής. Έδραν της ως άνω Επιτροπής ορίζομεν το επί της οδού Πειραιώς Κέντρον Μαθητικής Αντιλήψεως Αθηνών. 3.Η συγκρότησις των ως άνω Επιτροπών θέλει γίνη δια πράξεως του Νομάρχου Αττικής. 4.Η υπ’ αριθ. 45676/52 ημετέρα απόφασις ανακαλείται. 